Diospa leynin yachachiq runam Jesusta pruebananpaq sayariykuspa tapurqa:
—Yachachikuq ¿imata ruraspaytaq wiñay kawsayta haypayman?
—nispa. *
Chaymi Jesusñataq nirqa:
—¿Ima nichkantaq leypiqa?
¿Ima niqtataq leenki?
—nispa.
Hinaptinmi chay runañataq nirqa:
—“Señor Diosnikitam kuyanki tukuy sonqoykiwan,
tukuy vidaykiwan,
tukuy kallpaykiwan hinaspa tukuy yuyaynikiwan,
kuyankitaqmi runamasikitapas kikikita hina” nispa.
Chaymi Jesusñataq nirqa:
—Allintam nirunki,
chaynatayá ruray hinaspaqa wiñaypaqmi kawsanki —nispa.
Payñataqmi pim runamasin kasqanta mana reqsiq tukuspan yapatawan tapurqa:
—¿Pitaq runamasiyqa?
—nispa.
Chaymi Jesusñataq nirqa:
—Huk kutipim Jerusalenmanta Jerico llaqtaman huk runa richkarqa.
Paytam suwakuna saltearuspa pachallantapas llatanarurqaku,
maqaparuspam wañunayachkaqtaña saqerurqaku.
Chay ñanninta huk sacerdote richkaspanmi chay runata rikururqa aswanqa qawariykuspallanmi karullanta pasarurqa.
Leviy casta runapas chay sitioman chayaruspanmi qawariykuspallan karullanta pasarurqa.
Chaynintataqmi richkarqa Samaria lawmanta kaq runapas,
paymi ichaqa asuykuspan llakipayarikurqa.
Asuykuspanmi aceitewan hinaspa vinowan heridankunata hampiykurqa.
Sillakunan animalman churkuykuspanmi samakuna wasiman aparqa hinaspam chaypi atienderqa.
Paqarinnintin pasakunanpaq kaspanñataqmi onqoqta atiendeykunanpaq wasiyoqman iskay jornalpa chanin qollqeta qoykurqa hinaspam ruegakurqa:
“Atiendeykapullawankimá,
mastapas gastaptikiqa kutimuspaymi pagapullasqayki” nispa.
Chaynata Jesus niruspanmi chay tapuqninta nirqa:
—¿Chay kimsan runamantaqa,
mayqannintaq salteasqapa runamasinqa?
—nispa.
Hinaptinmi Diospa leynin yachachiq runañataq nirqa:
—Salteasqa runamanta kuyapayarikuqmi —nispa.
Chaymi Jesusñataq nirqa:
—Qampas chaynatayá ruramuy —nispa.